קרייג הודג'ס

קרייג אנתוני הודג'ס (באנגלית: Craig Anthony Hodges; נולד ב-27 ביוני 1960) הוא כדורסלן עבר ומאמן כדורסל אמריקאי, אשר שיחק באופן פעיל בין השנים 1982–1998. בעונות 1991 ו-1992 זכה באליפות ליגת ה-NBA כשחקן שיקגו בולס, וממוצעיו הכוללים לאורך 10 עונותיו בליגה הם 8.5 נקודות, 2.5 אסיסטים ו-1.3 ריבאונדים למשחק. כאחד מקלעי השלשות הטובים ב-NBA באותה תקופה, השתתף הודג'ס 8 פעמים בתחרות השלשות, וזכה בה 3 פעמים. בעונות 1986 ו-1988 הוביל את כל שחקני ה-NBA באחוזי קליעה לשלוש, עם 45.1% ו-49.1%, בהתאמה. הודג'ס נולד וגדל בפארק פורסט הסמוכה לשיקגו, אילינוי. בין השנים 1978–1982 למד באוניברסיטת המדינה של קליפורניה בלונג ביץ' ("לונג ביץ' סטייט"), ושיחק בקבוצת הכדורסל שלה תחת המאמן חבר היכל התהילה של הכדורסל לעתיד טקס וינטר, אשר מאוחר יותר שימש כעוזר מאמן בשיקגו בולס בזמן שהודג'ס שיחק בקבוצה. בעונתו האחרונה בקבוצת האוניברסיטה, 1981/1982, רשם הודג'ס ממוצעים של 17.5 נקודות ו-3.9 אסיסטים למשחק. בדראפט ה-NBA‏ 1982 נבחר הודג'ס בבחירה ה-48, על ידי סן דייגו קליפרס. בשתי עונותיו בקבוצה קלע 8.8 נקודות בממוצע למשחק. לקראת עונת 1984/1985 הועבר יחד עם טרי קאמינגס וריקי פירס בטרייד למילווקי באקס, בתמורה למארקס ג'ונסון, ג'וניור ברידג'מן והרווי קצ'ינגס. לאורך תקופתו עם הבאקס הציג יכולת שיא מבחינה אישית, כאשר קלע 10.5 נקודות בממוצע למשחק ב-40.4% קליעה לשלוש. בעונת 1985/1986 הוביל את מילווקי, לצדם של קאמינגס, סידני מונקריף ופול פרסי, לגמר האזור המזרחי בפלייאוף ה-NBA. לאורך הפלייאוף פתח בכל 14 משחקי קבוצתו, ותרם 13.5 נקודות ו-4.5 אסיסטים בממוצע למשחק. בפברואר 1988, לאחר כ-3 עונות וחצי במילווקי, הועבר בטרייד לפיניקס סאנס בתמורה לג'יי האמפריז. לאחר 10 משחקים בעונת 1988/1989 נשלח על ידי הבאקס לשיקגו בולס, בתמורה לפורוורד אד נילי. בעונות 1990/1991 ו-1991/1992 זכה עם הבולס בשתי אליפויות NBA כמחליפו מהספסל של מייקל ג'ורדן. לאורך אותם הפלייאופים שותף ב-34 מתוך 39 משחקי קבוצתו, ותרם במהלכם 3.6 נקודות בממוצע למשחק. בקיץ 1992 עזב את ה-NBA, ומאז ועד לשנת 1998 שיחק לסירוגין עבור הקבוצות פלקנסטרו קאנטו האיטלקית, גלאטסראיי הטורקית, "רוקפורד לייטנינג" מליגת ה-CBA ו"אסטרשונד" השוודית. בין השנים 1994–1996 שימש הודג'ס כמאמן קבוצת הכדורסל של אוניברסיטת המדינה של שיקגו, במקביל לקריירת המשחק שלו. לאורך התקופה העמידה הקבוצה מאזן כולל של 8 ניצחונות ו-51 הפסדים. לקראת עונת 2005/2006 מונה לעוזר מאמן בלוס אנג'לס לייקרס, תחת מאמנו לשעבר בשיקגו, פיל ג'קסון. בעונות 2008/2009 ו-2009/2010 זכה עם הקבוצה בשתי אליפויות NBA. בסיום עונת 2010/2011 עזב את הקבוצה יחד עם ג'קסון, אשר פרש מאימון. בעונת 2014/2015 שימש כעוזר מאמן בקבוצת וסטצ'סטר ניקס מליגת הפיתוח של ה-NBA, ובמרץ 2015 מונה למאמן הראשי הזמני של הניקס עד לסיום העונה. בדצמבר 1991 היה הודג'ס מעורב בתקרית מדוברת, כאשר הותקף על ידי פרודתו, קרליטה הודג'ס; לאחר שהסיע את שני ילדיהם לבית ספרם בשיקגו, ניגשה קרליטה אל הרכב בו שהה, שפכה עליו בנזין, וניסתה להצית אותו בעזרת גפרורים. למזלו של הודג'ס, שני הגפרורים אשר השליכה לכיוונו כבו בטרם פגעו בגופו, ובכך לא נפצע כלל. פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA נמרוד עופרן‏, תשחק יפה ותשתוק, באתר וואלה, 6 בספטמבר 2020 סטטיסטיקות הקריירה של הודג'ס ב-NBA, באתר basketball-reference.com סטטיסטיקות המכללות של הודג'ס, באתר sports-reference.com רשימת הנבחרים בדראפט 1982, באתר basketball-reference.com מארקס ג'ונסון נשלח בטרייד לקליפרס, באתר הניו יורק טיימס, 30 בספטמבר 1984 הודג'ס נשלח בטרייד לשיקגו, באתר שיקגו טריביון, 15 בדצמבר 1988 סטטיסטיקות האימון של הודג'ס בליגת המכללות, באתר sports-reference.com הודג'ס עוזב את וסטצ'סטר ניקס, באתר dailyknicks.com,‏ 28 ביולי 2015 אשתו של הודג'ס מנסה להצית אותו, באתר baltimoresun.com,‏ 19 בדצמבר 1991